Аспектакль "Ҳаԥсыуаауп, Ҳаԥсыуаа" раԥхьаӡакәны иқәиргылеит арежессиор Дырмит Кәартаа, ароль хада нарыгӡон Софа Агәмаа, Амиран Ҭаниа, Заира Анқәаб-Ермолова. Апиеса ахаҭа акәзар, аԥсуа ҭаацәаратә еизыҟазаашьақәеи, аҭаацәараҿы имҩаԥысуа ауадаҩрақәеи ирызкуп.
Аԥсуа ҳәынҭқарратә аҿар ртеатр аԥҵан нанҳәа 20, 2014 шықәсазы. Атеатр аилазаараҿы ихәмаруа актеорцәа Аԥснытәи Аҳәынҭқарратә университет афилологиатә факультет "актиортә ҟазара" аҟәша аушьҭымҭацәа роуп, дара аус руан атеатр "Аамҭа" аҟны.
Софа Агәмаа напхара зылҭо аҿар ртеатр асцена ду ахь ицәырҵит.
Апремиера азы аԥсуа драматург, апрозаик Шоҭа Ҷкадуа ипиеса "Ҳаԥсыуаауп, ҳаԥсыуаа" (Акьанџьа) алхын.
Аҿар ртеатр арежиссиор Софа Агәмаа апиеса аҟны ароль хада налыгӡеит. Аԥсны Жәлар рартиска илылшеит зыҷкәын илахьынҵа аӡбара иаргәаҟуа ан лхаҿсахьа аарԥшра.
30 шықса рышьҭахь Аԥсны Жәлар рартиска Софа Агәмаа асцена ду ахь лцәырҵра ссирын, ахәаԥшцәагьы напеинҟьабжьыла илԥылеит.
Актиор ҿарацәа ргәы хыҭхыҭуа асцена ду ахь ацәырҵра иазыԥшын, иҳараку актиортә ҟазара аадырԥшит. Афото аҟны Вадим Абыхәбеи Аслан Еныкьи.
Ари апиеса Софа Агәмаа лзы раԥхьатәиӡам - асцена ду аҟны иқәдыргылаанӡа ари аспектакль егьырҭ актиор ҿарацәы лываргыланы лхатә театр "Аамҭа" аҟны иқәлыргылеит.
Аспектакль аҽазыҟаҵаарқәа агәыхыҭхыҭра ацын. Адекорациеи ашәҵатәқәеи аҵыхәтәанытәи амшқәа рҟынӡа иаздырхион.
Аспектакль асиужет ала афырхаҵа хада раԥхьатәи ибзиабара ихаишҭырц азы ԥшьынтә аҳәсацәа ааигеит, аха рыԥшьҩыкгьы рҟынтә аӡәгьы аҩны даанымхеит, аӡәгьы иан дылгәамԥхеит. Амала аҵыхәан иалихыз дилахьынҵахеит.
Афырхаҵа хада аԥшьбатәи иԥҳәыс, лыԥшра мчын, аха згәы разыз, иҟәышыз аӡә лакәын, анхәа лгәы дақәшәеит. Лара лҟәышра абзоурала аҭаацәа аҵеи дроуит: афырхаҵа хада иахь раԥхьатәи иԥҳәыс лҟынтәи иԥа дааргеит.
Аҿар ртеатр ақәгылара акыр иззыԥшыз аби аԥеи реиԥылара асцена ала ихыркәшын. Аспектакль қәҿиарала ахәаԥшцәа идырбан. Актиор ҿарацәа аҟазара амҩа ду иқәлеит.